भाजपा सांसद योगी आदित्यनाथ, जो अब उत्तरप्रदेश के मुख्यमंत्री हैं, लगातार यह कहते रहे हैं कि ‘‘अगर कैराना से एक विशेष समुदाय के आतंक के कारण हिन्दुओं का पलायन नहीं रोका गया तो वह क्षेत्र नया कश्मीर बन जाएगा।” इस वक्तव्य का उद्देश्य हिन्दुओं के मन में यह भय पैदा करना था कि पश्चिमी उत्तरप्रदेश में मुसलमान उनके लिए खतरा बन गए हैं। यह इस तथ्य के बावजूद कि अनेक नागरिक समाज संगठनों और सरकार द्वारा की गई अलग-अलग पड़तालों में यह सामने आया है कि भाजपा सांसद हुकुम सिंह द्वारा कैराना से पलायन कर गए हिन्दू परिवारों की जो सूची जारी की गई थी, उसमें कई गलतियां और कमियां थीं। सूची में शामिल कई लोग बेहतर रोजगार की तलाश में कैराना से बाहर गए थे और उनके परिवार अभी भी वहां रह रहे थे। कुछ मृतकों के नाम भी सूची में शामिल थे और कुछ ऐसे लोगों के भी, जो अब भी कैराना में रह रहे हैं।